สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 6 เม.ย.60
7 เม.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (6 เม.ย.) หลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานปรับตัวลงแตะระดับต่ำสุดในรอบ 5 สัปดาห์ ซึ่งบ่งชี้ถึงความแข็งแกร่งของตลาดแรงงานสหรัฐ อย่างไรก็ตาม นักลงทุนยังคงระมัดระวังการซื้อขาย ก่อนที่ทางการสหรัฐจะเปิดเผยตัวเลขจ้างงานนอกภาคการเกษตรในวันนี้ และก่อนการพบกันระหว่างประธานาธิบดีโดนัลด์ ทรัมป์ แห่งสหรัฐ และประธานาธิบดีสี จิ้นผิง ของจีน ซึ่งจะจัดขึ้นที่รีสอร์ท Mar-a-Lago ในรัฐฟลอริดา
ดัชนีเฉลี่ยอุตสาหกรรมดาวโจนส์ปิดที่ 20,662.95 จุด เพิ่มขึ้น 14.80 จุด หรือ +0.07% ดัชนี S&amp;P500 ปิดที่ 2,357.49 จุด เพิ่มขึ้น 4.54 จุด หรือ +0.19% และดัชนี NASDAQ ปิดที่ 5,878.95 จุด เพิ่มขึ้น 14.47 จุด หรือ +0.25%
 
ตลาดหุ้นยุโรปปิดบวกเล็กน้อย เมื่อคืนนี้ (6 เม.ย.) โดยบรรยากาศการซื้อขายค่อนข้างซบเซา เนื่องจากนักลงทุนชะลอการซื้อขายก่อนที่การพบกันระหว่างประธานาธิบดีโดนัลด์ ทรัมป์ แห่งสหรัฐ และประธานาธิบดีสี จิ้นผิง ของจีน จะมีขึ้นในระหว่างวันที่ 6-7 เม.ย.ตามเวลาสหรัฐ ณ รีสอร์ท Mar-a-Lago ในรัฐฟลอริดา นอกจากนี้ นักลงทุนยังจับตาตัวเลขจ้างงานนอกภาคการเกษตรของสหรัฐซึ่งจะมีการเปิดเผยในคืนนี้
ดัชนี Stoxx Europe 600 เพิ่มขึ้น 0.2% ปิดที่ 380.77 จุด
ดัชนี FTSE 100 ตลาดหุ้นลอนดอนปิดที่ 7,303.20 จุด ลดลง 28.48 จุด หรือ -0.39% ดัชนี DAX ตลาดหุ้นเยอรมันปิดที่ 12,230.89 จุด เพิ่มขึ้น 13.35 จุด หรือ +0.11% ดัชนี CAC-40 ตลาดหุ้นฝรั่งเศสปิดที่ 5,121.44 จุด เพิ่มขึ้น 29.59 จุด หรือ +0.58%
 
ตลาดหุ้นลอนดอนปิดในแดนลบ เมื่อคืนนี้ (6 เม.ย.) หลังจากที่ปิดบวกต่อเนื่องสองวันทำการก่อนหน้านี้ สืบเนื่องจากแรงกดดันหลังธนาคารกลางสหรัฐ (เฟด) ได้ส่งสัญญาณที่จะเริ่มปรับลดขนาดงบดุลบัญชีลงในปีนี้
ดัชนี FTSE 100 ลดลง 28.48 จุด หรือ -0.39% ปิดที่ 7,303.20 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (6 เม.ย.) โดยสัญญาน้ำมันปิดในแดนบวกติดต่อกันเป็นวันที่ 3 เนื่องจากนักลงทุนคาดการณ์ว่า กลุ่มประเทศโอเปก และประเทศนอกกลุ่ม จะสามารถบรรลุข้อตกลงขยายเวลาปรับลดกำลังการผลิตไปจนถึงเดือนธ.ค.ปีนี้
สัญญาน้ำมันดิบ WTI ส่งมอบเดือนพ.ค.เพิ่มขึ้น 55 เซนต์ หรือ 1.1% ปิดที่ 51.70 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย.เพิ่มขึ้น 53 เซนต์ หรือ 1% ปิดที่ 54.82 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (6 เม.ย.) เนื่องจากนักลงทุนเริ่มกลับเข้ามาลงทุนในทองคำซึ่งเป็นสินทรัพย์ที่ปลอดภัย ก่อนที่การพบกันระหว่างประธานาธิบดีโดนัลด์ ทรัมป์ แห่งสหรัฐ และประธานาธิบดีสี จิ้นผิง ของจีน จะมีขึ้นที่รีสอร์ท Mar-a-Lago รัฐฟลอริดา ในระหว่างวันที่ 6-7 เม.ย.ตามเวลาสหรัฐ และก่อนที่ทางการสหรัฐจะเปิดเผยตัวเลขจ้างงานนอกภาคการเกษตรในวันนี้
สัญญาทองคำตลาด COMEX (Commodity Exchange) ส่งมอบเดือนมิ.ย.เพิ่มขึ้น 4.8 ดอลลาร์ หรือ 0.4% ปิดที่  1,253.3 ดอลลาร์/ออนซ์
สัญญาโลหะเงินส่งมอบเดือนพ.ค.เพิ่มขึ้น 5.9 เซนต์ หรือ 0.3% ปิดที่ 18.25 ดอลลาร์/ออนซ์
สัญญาพลาตินัมส่งมอบเดือนก.ค.ลดลง 70 เซนต์ หรือ 0.1% ปิดที่ 958.90 ดอลลาร์/ออนซ์
สัญญาพัลลาเดียมส่งมอบเดือนมิ.ย.ร่วงลง 3.65 ดอลลาร์ หรือ 0.5% ปิดที่ 804.10 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (6 เม.ย.) ด้วยแรงหนุนจากข้อมูลตลาดแรงงานของสหรัฐที่แข็งแกร่งเกินคาดการณ์ของนักวิเคราะห์
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0644 ดอลลาร์ จากระดับ 1.0656 ดอลลาร์ ในขณะที่ปอนด์อ่อนค่าลงแตะ 1.2469 ดอลลาร์ จากระดับ 1.2474 ดอลลาร์ และดอลลาร์ออสเตรเลียอ่อนค่าลง ที่ระดับ 0.7544 ดอลลาร์ จากระดับ 0.7580 ดอลลาร์
ดอลลาร์สหรัฐอ่อนค่าลงเมื่อเทียบกับเยนที่ระดับ 110.86 เยนจากระดับ 111.27 เยน และอ่อนค่าลงเมื่อเทียบกับฟรังก์สวิส ที่ระดับ 1.0053 ฟรังก์สวิส จากระดับ 1.0064 ฟรังก์สวิส